1950-től a szegedi József Attila Tudományegyetem hallgatója volt, itt szerezte meg matematikatanári oklevelét 1954-ben. 1954 és 1956 között az MTA Matematikai Kutatóintézetének szegedi osztályánál dolgozott tudományos segédmunkatársként. Az 1956-os forradalmat követően kivándorolt, és az Amerikai Egyesült Államokban telepedett le. 1957-től 1959-ig a Chicagói Egyetemen dolgozott gyakornokként, itt szerezte meg bölcsészdoktori oklevelét 1959-ben. 1959–1960-ban a Harvard Egyetem instruktora volt, majd 1960-tól 1964-ig a berkeleyi Kaliforniai Egyetemen, 1964–1965-ben pedig a Princetoni Egyetemen oktatott docensi címmel. 1965-től 1979-ig a New York-i Jesiva Egyetemen tanított docensként, 1968-tól egyetemi tanárként. 1979 és 1985 között a Saint Louis-i Washington Egyetem, 1985 óta pedig a New York-i Városi Egyetem Lehman College-ének matematikaprofesszora.